6-րդ Հանրակրթական Դիջիթեքը, շարունակելով հաջողված փորձը, նույնպես կանցկացվի որպես ուսումնական նախագիծ: Այն ունի այն առանձնահատկությունը, որ իր նախապատրաստական աշխատանքներն սկսեց անմիջապես նախորդի փակումից հետո: Հանրակարթական Դիջիթեք-6 նախագծի պատասխանատվությունը ստանձնել է կրթահամալիրի Միջին դպրոցը: Այս անգամ նույնպես ստուգատեսը դառնում է սովորողի և դասավանդողի համատեղ գործունեության արդյունքի ամփոփում: Տարվա ընթացքում սովորողները մասնակցելու են բազմաթիվ մրցույթների: Արդեն հայտարարվել են մրցույթներ, օրինակ` Դիջիթեքի գովազդային հոլովակի, Դիջիթեքյան նոր երգի, լոգոյի ստեղծման և այլն: Հանրակրթական Դիջիթեքի աշխատանքները դպրոցներում կարգավորելու նպատակով կրթահամալիրի դպրոցներում նշանակվել են պատասխանատուներ: Միջին դպրոցը, որպես Դիջիթեք 2014-ի պատասխանատու դպրոց, ապահովելու է նաև համագործակցությունը IT-Lab ենթակայքի հետ, որը պարբերաբար ներկայացնում է նոր ծրագրեր, որոնք նպաստում են թվային միջոցներով պատրաստած նյութերի որակի բարձրացմանը: Միջին դպրոցի սովորողների խումբը պարբերաբար ներկայացնելու է նոր ծրագրեր և ինքնուսույցներ (պատասխանատու՝ Նվարդ Սարգսյան): Արտաքին կապերի գործառույթներն իրականացնելու է 8-3 դասարանը (պատասխանատու՝ Հասմիկ Թոփչյան): Կրթահամալիրի կազմակերպած բոլոր արտագնա կլոր սեղանների, արշավների, այլ դպրոցների սովորողների և դասավանդողների հետ հանդիպումների ժամանակ նույնպես կներկայացվի Հանրակրթական Դիջիթեքը: Կկազմակերպվեն առցանց քննարկումներ, որոնց ընթացքում արված առաջարկները կդիտարկվեն Դիջիթեքի աշխատանքային հանձնաժողովի կողմից: